Diari Oficial de la Generalitat Valenciana


Sumari del DOGV 5494, del 20-04-2007 (2007/4793)

RESOLUCIÓ de 2 de abril de 2007, de la Conselleria d'Agricultura, Pesca i Alimentació, sobre eleccions en confraries de pescadors i les seues federacions provincials que pertanyen a l'àmbit territorial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2007/04/02/(1)/dof/vci/html**

### Dades del document

Número de DOGV
:   5494

Data del DOGV
:   20-04-2007

Secció del DOGV
:   I. DISPOSICIONS GENERALS

Número del document
:   2007/4793


Data del document
:   02-04-2007

Organisme emissor
:   Conselleria d'Agricultura, Pesca i Alimentació

Tipus de document
:   Resolució

La Llei 9/1998, de 15 de desembre, de Pesca Marítima de la Comunitat Valenciana, establix que el mandat dels càrrecs triats per als òrgans rectors de les confraries de pescadors, tindran una duració de quatre anys.  
Atesa la proximitat del compliment del període dels quatre anys de mandat dels òrgans rectors de les confraries de pescadors i les seues federacions provincials, les eleccions de les quals van ser convocades per Orde de 10 d'abril de 2003, es fa necessari procedir a la convocatòria del nou procés electoral.  
Per això, d'acord amb el Reial Decret 206/1995, de 10 de febrer, sobre traspàs de funcions i servicis de l'administració de l'Estat a la Comunitat Valenciana en matèria de confraries de pescadors i el Decret 2/1995, de 23 de març, del president de la Generalitat Valenciana, pel qual s'assignen a la Conselleria d'Agricultura, Pesca i Alimentació les funcions, els servicis, els mitjans personals i els crèdits transferits en matèria de confraries de pescadors i el que establix la Llei 9/1998, de Pesca Marítima de la Comunitat Valenciana, oïdes les confraries de pescadors i a proposta del director general de Pesca i Alimentació, resolc:  
Primer  
Les confraries de pescadors i les seues federacions hauran de celebrar eleccions per a la renovació dels òrgans rectors, d'acord amb el que disposa la Llei 9/1998, de Pesca Marítima de la Comunitat Valenciana i la present disposició, d'acord amb el calendari següent:  
- Les confraries de pescadors, entre els dies 1 de juny i 30 de setembre de 2007.  
- Les federacions provincials de confraries de pescadors, entre els dies de l'1 d'octubre al 15 de novembre de 2007.  
Segon  
Una vegada elaborat el Pla Electoral, les confraries de pescadors i les seues federacions el remetran a la Direcció Territorial de la Conselleria d'Agricultura, Pesca i Alimentació del seu àmbit provincial, per a l'aprovació pel director territorial.  
Tercer  
Còpia de totes i cada una de les actes relatives a tot el procés electoral firmades per tots els integrants de cada mesa electoral, s'hauran de remetre, en el termini màxim de deu dies comptats des de la finalització del procés electoral, a la Direcció Territorial de la Conselleria d'Agricultura, Pesca i Alimentació del seu àmbit provincial.  
Quan les confraries de pescadors i les seues federacions no realitzen legalment, en els períodes anteriorment fixats, les eleccions per a la renovació dels seus òrgans rectors, quedaran automàticament extingits els mandats de les persones integrants d'estos òrgans, i es designarà a continuació una Comissió Gestora d'acord amb el que preveu l'article 69.4 de la Llei 9/1998. La Comissió assumirà les funcions dels esmentats òrgans rectors i procedirà a la immediata celebració de les eleccions.  
Quart  
Les federacions provincials de confraries de pescadors podran actuar com a òrgan consultiu i assessor en les eleccions de les confraries del seu àmbit territorial a instància d'estes o de la Conselleria d'Agricultura, Pesca i Alimentació.  
Quint  
La mesa electoral és l'encarregada de presidir la votació, vigilar la regularitat, mantindre l'orde, realitzar l'escrutini i vetlar per la legalitat del sufragi. La Comissió Electoral resoldrà, en primera instància i en el termini de dos dies, les reclamacions i problemes que es plantegen en el transcurs de l'acte electoral. Contra els seus acords es podrà interposar recurs d'alçada en el termini d'un mes davant del director territorial de la Conselleria d'Agricultura, Pesca i Alimentació.  
Sext  
La Llei Orgànica 5/1985, de 19 de juny, sobre règim electoral general i les seues modificacions regiran, amb caràcter supletori, en quant resulte aplicable.  
Sèptim  
Es faculta el director general de Pesca i Alimentació, perquè dicte les normes complementàries que, en aplicació de la present disposició, es consideren necessàries.  
Octau  
El present acte posa fi a la via administrativa i contra este es pot interposar, potestativament, recurs de reposició davant del conseller d'Agricultura, Pesca i Alimentació en el termini d'un mes comptat des de l'endemà de la notificació, o impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos des de l'endemà de la notificació, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 d'abril de 2007.- El conseller d'Agricultura, Pesca i Alimentació: Juan Gabriel Cotino Ferrer.


Còpia Permalink ELI